મહારાજા હરિસિંહને હુમલાની ગંભીરતા ૨૪ મી ઓક્ટોબરે સમજાઈ. એમણે ભારત સરકારને મદદ માટે સંદેશો મોકલ્યો. એ સમયે માઉન્ટબેટન નહેરૂને ઘરે એક સત્તાવાર ડીનરમાં હાજર હતા. નહેરૂએ એમને જાણ કરી. ૨૫ મી ઓકટોબરે સવારના ૧૧ વાગે ડીફેન્સ કમીટીની મીટીંગ બોલાવાઈ. કમીટીએ નિર્ણય લઈ, વી.પી. મેનન અને લશ્કરના અધિકારીઓને શ્રીનગર જઈ હકીકતનો અભ્યાસ કરવાનું કહ્યું. શ્રીનગર પહોંચીને, પરિસ્થિતિ જોઈ, મેનને મહારાજાને જમ્મુ ચાલ્યા જવાની સલાહ આપી, મહારાજાએ તરત પોતાની માલમત્તા લઈ, ગાડીઓનો મોટો કાફલો લઈ, જમ્મુ જતા રહ્યા. ૨૬મી ઓકટોબરની વહેલી પરોઢે મેનન શ્રીનગર એરપોર્ટ ઉપરથી દિલ્હી પહોંચ્યા.